**Rasering av arbeidstidsreglane**

Regjeringa sine føreslåtte endringar av arbeidsmiljølova fører til negative konsekvensar for sosionomar, barnevernspedagogar og vernepleiarar sin kvardag. Fellesorganisasjonen (FO) er derfor imot desse endringane. Ei auke av midlertidige tilsettingar gir utrygge tilsettingsforhold, usikker økonomisk situasjon og vanskar med å få lån.

Auka tilgang til å pålegge overtid er fleksibelt for arbeidsgivar, ikkje så fleksibelt for

arbeidstakar. Meir pålagt overtid vil gi større press på arbeidstakaren og gjere det

vanskelegare for folk å planlegge kvardagen. Spesielt når det gjelder rammene for

individuelle avtaler, vil dette - i tillegg til forslaga om utvida rammer for

gjennomsnittsberekning - leggje eit utilbørleg press på den enkelte arbeidstakar når det

gjelder lange arbeidsdagar og press for å inngå individuelle arbeidstidsordningar. Dette kan og bli ei løysing mange arbeidsgivar veljar framfor nødvendig auke av grunnbemanninga eller å betale for overtidsarbeid.

Forslaget inneheld også mindre utteljing for beredskapsvakt. Mange av FO sine medlemmer jobbar beredskapsvakt til dømes i barnevernet, psykiatri og rusomsorg. Dette er krevjande beredskap der ein ofte må forholda seg til akutte situasjonar som er spesielt fagleg og mentalt krevjande. Dette endras ikkje av at teknologisk utvikling gjer at ein kan vere mindre stadbunden under beredskapsvakta.

FO har reagert spesielt på forslaget om at Arbeidstilsynet skal overta funksjonen med godkjenning av unntak frå loven sine regler om arbeidstid, dvs. overta dispensasjonstilgangen som i dag blir utøvd av fagforeiningar med innstillingsrett. FO har utarbeida gode rutinar og kompetanse til å behandle avtalar om unntak frå arbeidstidslengda og forbundet legg betydeleg vekt på dialogen lokalt for å sikre dei gode løysingane. Organisasjonane lokalt vil ha kompetanse på dei ulike fagfelta og vil i samarbeid med verksemda ha heilt andre mulegheiter til å kome fram til løysingar som vektlegg enkeltpersonar sine særlege behov og samtidig ivareta arbeidstakarane si helse miljø og sikkerheit. FO meiner at dagens arbeidsmiljølov er fleksibel nok, og gir mulegheiter til å finne dei løysingar det er behov for gjennom tilgang til å søkje dispensasjon som blir underlagt situasjonsbetinga og balanserte vurderingar.

Samlege forslag til endringar er lite sosiale. Dei vil belaste familiar og svekke likestillinga. Auka omfang av søn- og helgedagsarbeid, meir overtid og lengre vakter kan vere vanskeleg å kombinere med barn og familie. Vi frykter at det spesielt er kvinner som vil kome dårleg ut dersom dei føreslåtte endringane gjennomføras. I høve til forslaget om meir bruk av midlertidig tilsettingar står det i høyringsbrevet frå departementet: »kvinner er i større grad midlertidig tilsett enn menn». Det var alt Regjeringa ynskte å utdjupe om konsekvensane for kjønna i si grunngjeving. Uansett kan utstrakt bruk av midlertidig tilsette vere sjølve «kremoppskrifta» på korleis arbeidsgivarar kan dekkje over diskriminering av gravide arbeidstakarar.

FO meiner at normalarbeidsdagen er eit viktig prinsipp i arbeidstidsreguleringa som partane i norsk arbeidsliv må hegne om. All forsking viser at lang dagleg arbeidstid og overtidsbelastning over tid gir auka risiko for feil og ulykker, psykiske helseplager samt auka risiko for andre helseproblem. Dert er difor merkeleg at helseaspektet er fullstendig fråverande i regjeringa si grunngjeving og argumentasjon, særleg når dette er hovudargumentet for å verne arbeidstakarane mot for lange arbeidsdagar. Det vil og kunne forårsake at personar med nedsett funksjonsevne vil falle raskare ut av arbeidslivet. Dette er stikk i strid med IA-arbeidet si målsetting om å få fleire med nedsett funksjonsevne i arbeid.

FO meiner at regjeringas endringsforslag konsekvent overfører makt til arbeidsgivar på kostnad av arbeidstakarane. Tillitsvalte rolle og ansvar svekkas. Dette er eit angrep på trepartssamarbeidet som er ein suksessfaktor i eit godt fungerande norsk arbeidsliv.

FO krev at regjeringa stanser alle angrep på arbeidsmiljølova. Arbeidstakarar, brukarorganisasjonar og fagrørsla må stå samla i dette kravet på grunn av at det vil påverke alle sin kvardag.

Ann-Kristin Nygård

Fylkesleiar FO Sogn og Fjordane